আমরা দেখি এ সময় ১৯৬০ সালে তাহের পাকিস্তান সেনাবাহিনীতে যোগ দিয়েছেন একজন অফিসার ক্যাডেট হিসেবে। বেছে নিয়েছেন পদাতিক বাহিনী। পাকিস্তান সেনাবাহিনীর এলিট কমান্ডো বাহিনী স্পেশাল সার্ভিস গ্র“প-এ জায়গা করে নিয়েছেন এর জন্মলগ্নেই। মনে তার স্বাধীনতার স্বপ্ন। গেরিলা যুদ্ধ করতে হবে জনগণকে নিয়ে, তাই কমান্ডো বাহিনীতে তাঁর এই পরিকল্পিত যোগদান। বেশ কয়েকবছর পর একই বাহিনীতে যোগ দিয়েছেন অপর বাঙ্গালি আনোয়ার হোসেন। সেবা প্রকাশনী থেকে প্রকাশিত ‘হেল কমান্ডো’ নামে তাঁর লেখা পুস্তকে মেজর আনোয়ার তাহের সম্পর্কে লিখেন, সেই ১৯৬৭ সালের কথা, প্রথম পরিচয়ের কথা আজও মনে পড়ে আনোয়ারের। “তুমি কি বাঙ্গালি কমান্ডো”? তাহের প্রশ্ন করেন। কিছু কথার পর তাহের দৃঢ়কণ্ঠে বলেন “কমান্ডোতে যোগ দিয়েছ দেখে আমি বেশ খুশী হয়েছি। কিন্তু মনে রেখো দেশ স্বাধীন করতে হবে”। বাংলায় কথা হচ্ছিল। অবাক আনোয়ার বলে “স্যার পাকিস্তান তো একট স্বাধীন দেশ, তবে কোন দেশ আমাদের স্বাধীন করতে হবে”? তাহেরের প্রচণ্ড ধমক “গোল্লায় যাক পাকিস্তান। মনে রেখো তুমি একজন বাঙ্গালি। এখন বুঝতে পারছো, কোন দেশ স্বাধীন করতে হবে”? এরপর মেজর আনোয়ার লিখেছেন “সেই ১৯৬৭ সালে বাঙ্গালি রাজনৈতিক নেতাদের মুখেও স্বাধীনতার কথা শোনা যায়নি। অথচ সৈনিক হয়ে তাহের এ কথাটি বলেছিলেন”।